### Tuarascáil an Chathaoirligh

Tá breis agus ceithre mhilliún go leith duine ina gcónaí in Éirinn sa lá atá inniu ann. Is ionann an dúshlán atá rompu agus romhainn, rochtain a bheith ann ar fhaisnéis atá ar ardchaighdeán faoina gcearta agus teidlíochtaí, agus faoi chomhairle airgid chomh maith. Tugann ár sainstruchtúr - líonra seirbhísí neamhspleácha, atá fite fuaite sna pobail áitiúla, agus a fhaigheann maoiniú agus tacaíocht ó ghníomhaireacht reachtúil - bua ar leith dúinn.

Mura raibh an dlúthchaidreamh atá ag gach seirbhís lena pobal áitiúil ann, ní fhéadfaimis beart a dhéanamh de réir ár mbriathar maidir lenár sainchúram - agus seirbhísí faisnéise, comhairle, abhcóideachta agus buiséadta a chur ar fáil de réir mar is gá. Baineann seirbhísí áitiúla tairbhe as seo chomh maith agus iad a bheith ina gcuid de sheirbhís náisiúnta a bhfuil cáil náisiúnta uirthi agus a chuireann tacaí riachtanacha lárnacha ar fáil.

Tugann an struchtúr idirspleách sin deis dúinn freagairt mhear chuí a chur ar fáil chun freastal ar riachtanais na ndaoine. Tugann na staitisticí atá leagtha amach sa tuarascáil seo barúil don duine ar réimse leathan ár n- oibre. In 2014, d'fhreagair Seirbhísí um Fhaisnéis do Shaoránaigh beag nach milliún ceist ó bhreis agus 600,000 duine - is ionann sin agus ceist ó gach aon teaghlach in Éirinn a bheag nó a mhór. D'fhreagair an tSeirbhís um Fhaisnéis do Shaoránaigh os cionn 150,000 glao gutháin. D'oibrigh SBCA le níos mó ná 17,000 cliant nua agus bhí os cionn 15 mhilliún cuairt chuig an láithreán Gréasáin um Fhaisnéis do Shaoránaigh. Cé go bhfuil líon seasta cliant agus ceist ann trasna ár séirbhísí uile, tagann cliaint chugainn ag a bhfuil saincheisteanna agus iad ag éirí níos deacra agus níos dúshlánaí de réir a chéile - is iomaí uair a bhíonn tacaíocht abhcóideachta ag teastáil maidir leis na ceisteanna sin chomh maith le faisnéis agus comhairle.

De réir mar a athraíonn ár dtimpeallacht sheachtrach, feicimid riachtanais ár gcliant ag athrú arís eile. In ainneoin na bhfeabhsúchán geilleagrach a bhfáiltímid rompu, bíonn ar ár gcliaint aghaidh a thabhairt ar dhúshláin nua. Thugamar faoi deara gur tháinig méadú ar cheisteanna a bhain le tithíocht agus easpa dídine in 2014. Tá áthas orm freagairtí don tsaincheist phráinneach sin ónár seirbhísí a fheiceáil, lena n-áirítear seimineár faoi thithíocht ag deireadh 2014.

Dlúthchuid de fhreagairt fhoriomlán an Stáit is ea an tSeirbhís Bhuiséadta agus Chomhairle Airgid (SBCA) chun cúnamh a thabhairt do dhaoine le dul i ngleic le saincheisteanna fiachais agus chun go mbeidh siad in ann maireachtáil ar ioncam laghdaithe. Tá SBCA le tacaíocht ó SBCAfnt ag obair go rialta ar shaincheisteanna a bhaineann le riaráistí morgáiste. Cuirim fáilte roimh Riaráistí Morgáiste Tiomnaithe SBCA, atá á bhforbairt faoi láthair, a thabharfaidh tacaíocht do shealbhóirí morgáiste atá i riaráiste, go háirithe daoine atá sna céimeanna deiridh de riaráiste morgáiste.

An bhliain dheireanach iomlán dár bplean straitéasach 2012-2015 is ea 2014. Cuireann an tuarascáil seo béim ar roinnt de na príomhéachtaí a baineadh amach faoi na cúig ghné den phlean. Ba mhaith liom béim ar leith a chur ar obair na Seirbhíse Abhcóideachta Náisiúnta do dhaoine faoi mhíchumas i ndiaidh a hathstruchtúrú in 2013 agus ar obair an chláir Oibrí Tacaíochta Abhcóideachta (OTA) in SFSanna. Cuireann Clár SAN agus Clár OTA araon cuimsiú sóisialta chun cinn. Déanann na